1500 virksomhedsejere i Skattecenter Aalborgs område mangler stadig at selvangive for 2007. Nu tager SKAT fløjlshandskerne af.

De 1500 virksomhedsejere kan nu se frem til at høre fra SKAT. De nye virksomhedsejere får et opkald, men de, der også havde en virksomhed sidste år, og heller ikke selvangav til tiden, har allerede fået en rykker. Alle de virksomheder, der selvangiver for sent, skal betale et tillæg på op til 5000 kroner. Penge som ifølge SKAT, kunne have været brugt på for eksempel en revisor. Men et skattetillæg er ikke det værste, der kan ske. En lille, hård kerne af virksomhedsejere har ikke selvangivet i årevis, og svarer konsekvent ikke på henvendelser fra SKAT. Derfor bliver kursen nu hårdere over for dem. Har de en lønindtægt, vil de blive trukket i løn. Men hvis de ingen lønindtægt, eller andre aktiver har, vil SKAT spille sit sidste kort og bede politiet sætte dem i fængsel. SKAT understreger dog, at det ikke er et mål i sig selv at få folk i fængsel. Målet er at få flere virksomhedsejere til at selvangive, og betale skat til tiden.